Дејан Берић
Дејан Берић (Путинци, 25. септембар 1974) српски је снајпериста добровољац у руско-украјинском рату. 

Он је један од држављана Србије који су се почетком 2014. придружили снагама ДНР. Као снајпериста учествује у борбеним операцијама против нацистички индоктринираних „Азов” паравојних јединица у текућем рату у Донбасу.

У складу са кривичним закоником Републике Србије, Берић би могао да добије вишегодишњу затворску казну уколико се врати или ако буде ухапшен и испоручен Србији.

Такође се појављивао у про-руским медијима где је позивао младе људе да му се придруже. БИА га је ставила на листу ратних најамника и сматра га претњом по националну безбедност Србије.

Биографија 
Рођен је у селу Путинци, општина Рума. У младости се рекреативно бавио риболовом. Почетком 1990-их је мобилисан у војску. Разведен је и отац једног сина. Био је власник столарске радионице у свом крају. 

Године 2013. отишао је на рад у Русију као грађевинац. Отац му је неколико година раније погинуо у Русији падом са скеле. У међувремену се десила Руска анексија Крима и почео је Рат на истоку Украјине. Берић се почетком 2014. придружио сепаратистима такозване Доњецке Народне Републике као снајпериста. Заробљен је од стране украјинске војске и за његов откуп су Украјинци тражили 16.000 €, али је пуштен након што су сепаратисти дали новац за његов откуп. Након тога је поново отишао у Русију, да би зарадио и вратио новац утрошен на његово ослобађање, али се после кратког времена поново вратио на фронт. Берић је осумњичен да је ликвидирао већи број украјинских војника, а наводно је учествовао и у снајперским дуелима. Једном приликом је оборио украјинску извиђачку беспилотну летелицу. 

У међувремену је у Србији уведен закон о ратним плаћеницима, те би Берић могао бити кривично гоњен, ако се врати у Србију. Вишеструко је одликован ратним одликовањима Доњецке Народне Републике, те је стекао чин мајора. Од примирја у Минску фебруара 2015. је углавном одсутан са линије фронта, те се појављивао у руским медијима. 

Према својим доживљајима је написао књигу „Кад мртви проговоре”, а о њему је снимљен и документарни филм о снајперистима у Донбасу.

Види још 
 Рат на истоку Украјине
 Доњецка Народна Република
 Луганска Народна Република
 Новорусија
 Арсен Павлов
 Михаил Толстих
 Захар Прилепин

Референце

Спољашње везе 
 Први ратни интервју српског добровољца Дејана Берића из 2014. године, на почетку грађанског рата у Украјини 

Рођени 1974.
Румљани
Срби у Украјини
Срби у Русији
Личности Рата на истоку Украјине
Народна милиција Доњецке Народне Републике